Concert de Primavera - Olga Miracle, soprano
Em sento molt satisfeta del concert, del silenci i atenció durant tota la vetllada, de les obres que va tocar en Guillaume, amb tanta solvència i delicadesa, tot traient partit de tots els registres de l'orgue Blancafort.
Vàrem interpretar "Abril" de Toldrà, una cançó íntima per a cant i piano, alegre i que ens convida a la frescor del temps primaveral, que parla de flors, rosada i caramelles i que, amb l'acompanyament que vàrem adaptar a l'orgue, va quedar elegant i simpàtica.
Vàrem homenatjar Barbara Strozzi (compositora de la qual enguany celebrem el 400 aniversari del naixement) amb la seva cantata "L'Amante segreto". L'obra musical del segle XVII és un dels estils que més m'agrada interpretar: per mi és un repte, per la improvisació que demana aquesta música, la seva coloratura precisa, àgil i constant, i el dramatisme que requereix el "recitare cantando".
També vaig incloure en el concert l'ària d'Adina de l'Elisir d'Amore, una de les òperes que tinc en repertori i que tornaré a cantar properament a Barcelona; i per acabar, la sensible i tan nostra cançó "L'Emigrant". "El Cant dels Ocells" va cloure el concert com a bis, després d'escoltar unes sentides paraules de cloenda de Mn. Enric Subirà.
Va ser un gran concert, que recordarem amb emoció.
Diumenge 14 d'abril a les 19h
Fantasia op. 157 - Camille Saint-Saens (1835-1921)
Abril - Eduard Toldrà (1895-1962)
Aria con Variazioni La Frescobalda - Girolamo Frecobaldi (1583-1643)
L'amante segreto - Barbara Strozzi (1619-1677)
Sonata - Giovanni Battista Pescetti (1704-1766)
Prendi, per me sei libero - Gaetano Donizetti (1797-1848)
Amen - Manel Burgo de la Rosa (1964)
L'Emigrant - Amadeu Vives (1871–1932)
Retrat de Barbara Strozzi (1619–1677) - 400 aniversari del seu naixement